CELEX: 32021R2263
Language: sk
Date: 2021-12-17 00:00:00
Title: Vykonávacie nariadenie Komisie (EÚ) 2021/2263 zo 17. decembra 2021, ktorým sa mení vykonávacie nariadenie (EÚ) 2016/323, pokiaľ ide o kód osvedčenia pre nezávislých malých výrobcov alkoholických nápojov

20.12.2021   
               
               
                  SK
               
               
                  Úradný vestník Európskej únie
               
               
                  L 455/20
               
            
         VYKONÁVACIE NARIADENIE KOMISIE (EÚ) 2021/2263
         zo 17. decembra 2021,
         ktorým sa mení vykonávacie nariadenie (EÚ) 2016/323, pokiaľ ide o kód osvedčenia pre nezávislých malých výrobcov alkoholických nápojov
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 389/2012 z 2. mája 2012 o administratívnej spolupráci v oblasti spotrebných daní a zrušení nariadenia (ES) č. 2073/2004 (1), a najmä jeho článok 9 ods. 2, článok 15 ods. 5 a článok 16 ods. 3,
         keďže:
         
                     (1)
                  
                  
                     Vo vykonávacom nariadení Komisie (EÚ) 2021/2266 (2) sa stanovuje formulár osvedčenia uvedeného v článku 23a ods. 1 smernice Rady 92/83/EHS (3), ktoré majú členské štáty poskytnúť nezávislým malým výrobcom alkoholických nápojov. V uvedenom nariadení sa stanovujú aj odkazy, ktoré majú títo výrobcovia uviesť v administratívnom dokumente na prepravu alkoholických nápojov podľa kapitol IV a V smernice Rady 2008/118/ES (4).
                  
               
                     (2)
                  
                  
                     Štruktúra a obsah elektronických správ používaných na účel prepravy tovaru podliehajúceho spotrebnej dani v režime pozastavenia dane sa stanovujú v prílohe I k nariadeniu Komisie (ES) č. 684/2009 (5). V danej prílohe sa takisto špecifikujú prvky požadované na vyplnenie určitých údajových položiek v uvedených elektronických správach, vrátane druhu osvedčenia v poli 18e administratívneho dokumentu, kde sa má uviesť kód v súlade so Zoznamom kódov 15 v prílohe II k vykonávaciemu nariadeniu Komisie (EÚ) 2016/323 (6).
                  
               
                     (3)
                  
                  
                     S cieľom identifikovať osvedčenie nezávislých malých výrobcov alkoholických nápojov v administratívnom dokumente na prepravu takýchto nápojov je vhodné doplniť osobitný kód a opis osvedčenia v zmysle vykonávacieho nariadenia (EÚ) 2021/2266 do Zoznamu kódov 15 v prílohe II k vykonávaciemu nariadeniu (EÚ) 2016/323.
                  
               
                     (4)
                  
                  
                     Vykonávacie nariadenie (EÚ) 2016/323 by sa preto malo zodpovedajúcim spôsobom zmeniť.
                  
               
                     (5)
                  
                  
                     Začiatok uplatňovania tohto nariadenia by sa mal odložiť na 1. januára 2022, aby sa zosúladil s uplatňovaním vnútroštátnych opatrení prijatých na transpozíciu smernice Rady (EÚ) 2020/1151 (7).
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Výboru pre spotrebné dane,
                  
               PRIJALA TOTO NARIADENIE:
         
            Článok 1
            V Zozname kódov 15 prílohy II k vykonávaciemu nariadeniu (EÚ) 2016/323 sa vkladá tento riadok:
            
               
                           „19.
                        
                        
                           Osvedčenie nezávislého malého výrobcu alkoholických nápojov“.
                        
                     
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. decembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 121, 8.5.2012, s. 1.
         
            (2)  Vykonávacie nariadenie Komisie (EÚ) 2021/2266 zo 17. decembra 2021, ktorým sa stanovujú pravidlá uplatňovania smernice Rady 92/83/EHS, pokiaľ ide o osvedčovanie a samoosvedčovanie nezávislých malých výrobcov alkoholických nápojov na účely spotrebnej dane (pozri stranu 26 tohto úradného vestníka).
         
            (3)  Smernica Rady 92/83/EHS z 19. októbra 1992 o zosúladení štruktúr spotrebných daní pre etanol a alkoholické nápoje (Ú. v. ES L 316, 31.10.1992, s. 21).
         
            (4)  Smernica Rady 2008/118/ES zo 16. decembra 2008 o všeobecnom systéme spotrebných daní a o zrušení smernice 92/12/EHS (Ú. v. EÚ L 9, 14.1.2009, s. 12).
         
            (5)  Nariadenie Komisie (ES) č. 684/2009 z 24. júla 2009, ktorým sa implementuje smernica Rady 2008/118/ES, pokiaľ ide o elektronické postupy pri preprave tovaru podliehajúceho spotrebnej dani v režime pozastavenia dane (Ú. v. EÚ L 197, 29.7.2009, s. 24).
         
            (6)  Vykonávacie nariadenie Komisie (EÚ) 2016/323 z 24. februára 2016, ktorým sa stanovujú podrobné pravidlá spolupráce a výmeny informácií medzi členskými štátmi v súvislosti s tovarom v režime pozastavenia spotrebnej dane podľa nariadenia Rady (EÚ) č. 389/2012 (Ú. v. EÚ L 66, 11.3.2016, s. 1).
         
            (7)  Smernica Rady (EÚ) 2020/1151 z 29. júla 2020, ktorou sa mení smernica 92/83/EHS o zosúladení štruktúr spotrebných daní pre etanol a alkoholické nápoje (Ú. v. EÚ L 256, 5.8.2020, s. 1).